b"\n_START_ARTICLE_\nSant Vicen\xc3\xa7 de Castellbell\n_START_SECTION_\nDescripci\xc3\xb3\n_START_PARAGRAPH_\n\xc3\x89s una esgl\xc3\xa9sia d'una sola nau que t\xc3\xa9 a cada costat un adossat d'\xc3\xa8poca posterior. El cos central \xc3\xa9s molt m\xc3\xa9s ample i alt que els laterals i s'hauria de situar molt al final del rom\xc3\xa0nic. La porta t\xc3\xa9 forma rectangular i \xc3\xa9s adovellada. En la fa\xc3\xa7ana principal s'obren dos ulls de bou. Al cant\xc3\xb3 de migdia s'al\xc3\xa7a el campanar, de torre, i porta la data de 1792. La teulada \xc3\xa9s de doble vessant i feta de teules. Els carreus del cos central estan for\xc3\xa7a ben col\xc2\xb7locats i estan disposats en filades; els dels laterals, en canvi, estan disposats m\xc3\xa9s irregularment._NEWLINE_Presenta l'estructura t\xc3\xadpica de les esgl\xc3\xa9sies barroques: nau central ampla, un corredor estret al costat esquerre i capelles (dues en concret) al cant\xc3\xb3 dret. Est\xc3\xa0 coberta amb volta de can\xc3\xb3 refor\xc3\xa7ada amb 4 arcs torals que es recolzen en unes petites m\xc3\xa8nsules a la paret. El presbiteri est\xc3\xa0 lleugerament enlairat, precedit per tres graons. En conjunt l'esgl\xc3\xa9sia \xc3\xa9s for\xc3\xa7a fosca.\n_START_SECTION_\nHist\xc3\xb2ria\n_START_PARAGRAPH_\nEst\xc3\xa0 situada en l'antic terme del castell de Castellbell, sota el cingle que envolta el castell. El lloc de Castellbell \xc3\xa9s documentat des del 924 i l'esgl\xc3\xa9sia no surt documentada fins abans del 1154, en qu\xc3\xa8 figura com a parr\xc3\xb2quia; ara b\xc3\xa9, solament apareix el nom del lloc (Castel Bel) i no l'advocaci\xc3\xb3, de forma que no es pot saber si la refer\xc3\xa8ncia parroquial correspon a aquesta esgl\xc3\xa9sia o a Santa Maria del Vilar. En estudis posteriors s'ha pogut determinar amb certesa que l'esgl\xc3\xa9sia parroquial era de la Santa Maria de Castellbell, avui anomenada del Vilar, i no la de Sant Vicen\xc3\xa7. la base d'aquesta afirmaci\xc3\xb3 es troba en la visita pastoral que el bisbe Galzaeran Sacosta realitz\xc3\xa0 l'any 1331 a la parr\xc3\xb2quia de S.M\xc2\xaa de Castellbell. No obstant, el 1685 les funcions parroquials s'havien traslladat a S.Vicen\xc3\xa7, encara que el rector seguia vivint a la rectoria del Vilar, convertida en sufrag\xc3\xa0nia. Fou el 1958 que S.M\xc2\xaa del Vilar fou elevada novament a parr\xc3\xb2quia."